ORDE 50/2012, de 26 de juliol, de la Conselleria d'Educació, Formació i Ocupació, per la qual es modifica l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana, i l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana. [2012/7741] (DOGV núm. 6833 de 03.08.2012) Ref. Base de dades 007572/2012

ANÀLISI JURÍDICA

DATA D'ENTRADA EN VIGOR: 04.08.2012

Aquesta disposició afecta:

     MODIFICA
          - ORDE de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana. [2009/7627]
          - ORDE de 24 de novembre de 2008, de la Conselleria d'Educació, sobre avaluació en batxillerat a la Comunitat Valenciana. [2008/14480]

ANÀLISI DOCUMENTAL

ORIGEN DE DISPOSICIÓ: Conselleria Educació, Formació i Ocupació
GRUP TEMÀTIC: Legislació
MATÈRIES: Educació
DESCRIPTORS
     Temàtics: 
ensenyament secundari, organització de l'ensenyament, legislació escolar, planificació educativa, programa d'ensenyament, educació a distància
,
batxillerat

ORDE 50/2012, de 26 de juliol, de la Conselleria d'Educació, Formació i Ocupació, per la qual es modifica l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana, i l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana. [2012/7741]
La Llei Orgànica 2/2006, de 3 de maig, d'Educació, en el capítol IV del títol I establix, entre altres, els principis generals, els objectius i l'organització del Batxillerat.
La Llei 2/2011, de 4 de març, d'Economia Sostenible, en la disposició final vint-i-quatre, modifica els articles 37.1, 39.3, 41, 44.1 i 44.2 de la Llei Orgànica 2/2006, de 3 de maig, d'Educació. En concret, pel que fa al Batxillerat, es modifiquen l'article 37.1, sobre l'obtenció del títol, i l'article 44.1, referent a l'accés des de les ensenyances de Formació Professional de grau mitjà al Batxillerat, i les convalidacions recíproques entre ambdós ensenyances. 
La Llei Orgànica 4/2011, d'11 de març, complementària de la Llei d'Economia Sostenible, per la qual es modifiquen les lleis orgàniques 5/2002, de 19 de juny, de les Qualificacions i de la Formació Professional; 2/2006, de 3 de maig, d'Educació, i 6/1985, d'1 de juliol, del Poder Judicial, en l'article segon modifica la Llei Orgànica 2/2006, de 3 de maig, d'Educació.
El Reial Decret 1147/2011, de 29 de juliol, pel qual s'establix l'ordenació general de la formació professional del sistema educatiu, desplega reglamentàriament les modificacions introduïdes en la Llei Orgànica 2/2006, de 3 de maig, tant per la Llei 2/2011, de 4 de març, d'Economia Sostenible, com per la Llei Orgànica 4/2011, d'11 de març. En particular, i referent al Batxillerat, en els articles 34.2, 34.3 i 38.1.b) es regula l'accés al Batxillerat amb el títol de tècnic, i en este cas, l'obtenció del títol de Batxiller per mitjà de la superació de les matèries comunes del Batxillerat, així com les convalidacions recíproques, a regular pel Govern, entre matèries de Batxillerat i mòduls professionals dels cicles formatius de grau mitjà. L'article 5 del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, establix que totes les disposicions previstes en el Reial Decret 1147/2011, de 29 de juliol, pel qual s'establix l'ordenació general de la formació professional del sistema educatiu, a excepció de la disposició addicional sèptima, seran aplicables en el curs 2014-2015; així mateix, diu que les administracions educatives podran anticipar la implantació de les mesures que consideren necessàries en els cursos anteriors.

Davant de les variacions en la normativa prèviament indicada, s'ha procedit a la modificació del Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana. Com a conseqüència d'això, es requerix també la modificació de l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana, i de l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana, atés que ambdós despleguen l'esmentat decret.
D'altra banda, la sentència del Tribunal Suprem de 2 de febrer de 2009, per la qual s'anul·lava l'article 14.2 del Reial Decret 1467/2007, de 2 de novembre, va deixar sense efecte el règim singular d'escolarització per a l'alumnat de primer de Batxillerat a què es referia la dita disposició. La situació de l'alumnat que finalitza el primer curs de Batxillerat amb tres o quatre matèries amb avaluació negativa va quedar regulada per mitjà de la disposició addicional novena de l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana, si bé van quedar afectades altres disposicions de l'Orde de 24 de novembre de 2008, la redacció de la qual convé actualitzar. Així mateix, la implantació de l'Espai Europeu d'Educació Superior aconsella la revisió del calendari de les proves extraordinàries i la seua adequació a la nova realitat educativa.
Per tot això, vista la proposta de la directora general d'Innovació, Ordenació i Qualitat Educativa, i del director general de Centres Docents, de data 25 de juliol de 2012, de conformitat amb esta, facultada per la disposició final primera del Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana i, en virtut de les competències que m'atribuïx l'apartat e) de l'article 28 de la Llei 5/1983, de 30 de desembre, del Consell, i el Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat,

ORDENE

Article únic. Modificació normativa
1. Es modifica l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana, en els aspectes següents:
a) Es modifiquen els apartats 3 i 4 de l'article 5.
b) S'afig un nou apartat 7 en l'article 6.
c) S'afig un nou apartat 4 en l'article 7.
d) Es modifica l'article 24, amb una nova redacció en l'apartat 4, i amb l'addició d'un nou apartat 7.
e) Es modifica l'article 33, amb una nova redacció en l'apartat 3, i amb l'addició d'un nou apartat 7.
f) Es modifica l'apartat 1 de la disposició addicional sèptima.
La redacció dels preceptes anteriors serà l'establida en l'annex I de la present orde.
2. Es modifica l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana, en els articles i apartats següents:
a) Es modifiquen els apartats 9 i 10 de l'article 3.
b) Es modifica l'article 5.
c) Es modifica l'article 7.2.
d) Es modifiquen els apartats 3 i 5 de l'article 10.
e) Es modifica l'article 13.1.
f) Es modifica l'article 14.
La nova redacció de les disposicions anteriors serà la indicada en l'annex II d'esta orde.

DISPOSICIÓ ADDICIONAL

Única. Incidència en les dotacions de gasto
La implementació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.

DISPOSICIÓ TRANSITÒRIA

Única. Calendari d'aplicació
Les modificacions previstes en els apartats 1 i 2 de l'article únic de la present orde seran aplicables a partir del curs escolar 2012-2013.

DISPOSICIÓ DEROGATÒRIA

Única. Derogació normativa
1. Queden derogats l'article 6 i l'annex II de l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana.
2. Així mateix, queden derogades totes les disposicions del mateix rang o d'un rang inferior que s'oposen al que disposa la present orde.

DISPOSICIÓ FINAL

Única. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.

València, 26 de juliol de 2012

La consellera d'Educació, Formació i Ocupació,
MARÍA JOSÉ CATALÁ VERDET
ANNEX I

Modificacions de l'Orde de 19 de juny de 2009, 
de la Conselleria d'Educació

1. Es modifiquen els apartats 3 i 4 de l'article 5, de manera que la seua nova redacció quedarà expressada de la manera següent:
«3. Els centres oferiran les matèries de la modalitat d'Arts, agrupades en les vies degudament autoritzades. En el cas de les modalitats de Ciències i Tecnologia, i d'Humanitats i Ciències Socials degudament autoritzades, els centres podran oferir les matèries agrupades en blocs, d'acord amb les seues possibilitats organitzatives i dotació de plantilles. Esta oferta haurà de ser debatuda i consensuada en la comissió de coordinació pedagògica del centre i aprovada pel claustre de professors, en el cas dels centres públics. Estos blocs de matèries hauran de configurar itineraris formatius coherents amb les diferents branques de coneixement a què es referix la normativa vigent quant a accés als estudis d'educació superior.
4. La distribució de les matèries en les distintes modalitats i vies dels dos cursos de Batxillerat s'ajustarà al que s'indica en l'annex II-a de la present orde. Els centres hauran d'oferir totes les matèries de les modalitats de Batxillerat autoritzades; no obstant això, en els centres públics i privats concertats, el nombre mínim d'alumnat necessari per a poder impartir una matèria de modalitat serà de 12. En el cas de les matèries Tecnologia Industrial I, Tecnologia Industrial II i Electrotècnia, la seua impartició estarà condicionada, per raons organitzatives, a l'existència d'espais adequats.
Excepcionalment, la direcció territorial competent en matèria d'educació podrà autoritzar la impartició de qualsevol matèria de modalitat amb un nombre inferior a 12 alumnes, amb un informe previ de la Inspecció d'Educació.»
2. S'afig un nou apartat 7 en l'article 6, expressat com s'indica a continuació:
«7. De conformitat amb l'article 34.3 del Reial Decret 1147/2011, de 29 de juliol, l'alumnat que s'haja incorporat al Batxillerat estant en possessió d'un títol de Tècnic de Formació Professional de grau mitjà podrà cursar únicament les matèries comunes, amb la finalitat d'obtindre el títol de Batxiller. Esta mateixa circumstància podrà ser sol·licitada per l'alumnat que curse simultàniament les ensenyances de Batxillerat i el quint i sext curs de les ensenyances professionals de Música o de Dansa i que desitge obtindre el títol de Batxiller en virtut del que disposa l'article 50.2 de la Llei Orgànica 2/2006, de 3 de maig, d'Educació. En ambdós casos, l'alumnat no tindrà modalitat en el seu itinerari formatiu.».
3. S'inclou un nou apartat 4 en l'article 7, redactat en els termes següents:
«4. L'alumnat que sol·licite cursar el Batxillerat sense modalitat, bé per haver-se incorporat a l'etapa estant en possessió del títol de Tècnic de Formació Professional de grau mitjà, o bé per simultaniejar les matèries comunes del Batxillerat amb el quint i sext curs de les ensenyances professionals de Música o de Dansa, no cursarà cap matèria optativa».

4. Es modifica l'article 24, sobre avaluació i promoció en règim nocturn.
La nova redacció de l'apartat 4 serà la següent:
«4. Al llarg del curs, i dins del procés d'avaluació, es realitzaran almenys tres avaluacions distribuïdes per trimestres, les proves de les quals seran presencials i escrites. A més, es realitzaran dos avaluacions finals, una d'ordinària i una altra d'extraordinària.»
D'altra banda, s'afig un nou apartat 7, amb la redacció següent:

«7. L'alumnat que haja superat un o més exercicis en la prova lliure per a majors de 20 anys per a l'obtenció directa del títol de Batxiller podrà sol·licitar l'equivalència entre els exercicis amb qualificació positiva, i la superació de certes matèries en el Batxillerat en règim nocturn, en els termes indicats en l'article 14 de l'Orde 1/2012, de 4 de gener, de la Conselleria d'Educació, Formació i Ocupació, per la qual es regula la prova per a persones majors de vint anys per a l'obtenció directa del títol de Batxiller a la Comunitat Valenciana.»

5. Es modifica l'article 33, sobre avaluació i promoció en règim a distància.
La nova redacció de l'apartat 3 serà la següent:
«3. Al llarg del curs es realitzarà, per a cada matèria, un mínim de tres proves d'avaluació distribuïdes per trimestres, les quals seran presencials i escrites, a més de les dos proves finals, una d'ordinària i una altra d'extraordinària.»
D'altra banda, s'afig un nou apartat 7, amb la redacció següent:

«7. L'alumnat que haja superat un o més exercicis en la prova lliure per a majors de 20 anys per a l'obtenció directa del títol de Batxiller podrà sol·licitar l'equivalència entre els exercicis amb qualificació positiva, i la superació de certes matèries en el Batxillerat en règim a distància, en els termes indicats en l'article 14 de l'Orde 1/2012, de 4 de gener, de la Conselleria d'Educació, Formació i Ocupació, per la qual es regula la prova per a persones majors de vint anys per a l'obtenció directa del títol de Batxiller a la Comunitat Valenciana.»

6. Es modifica l'apartat 1 de la disposició addicional sèptima, la nova redacció del qual queda de la manera següent:
«1. De conformitat amb l'article 34.2 del Reial Decret 1147/2011, de 29 de juliol, el fet d'estar en possessió del títol de tècnic per haver superat estudis corresponents a un cicle formatiu de grau mitjà de Formació Professional permetrà les convalidacions de les matèries del Batxillerat que determine el Govern.».

ANNEX II

Modificacions de l'Orde de 24 de novembre de 2008, 
de la Conselleria d'Educació

1. Es dóna una nova redacció als apartats 9 i 10 de l'article 3, sobre el procés d'avaluació, que quedarà expressada de la manera següent:

«9. L'alumnat que no supere totes les matèries del curs en l'última sessió final d'avaluació ordinària podrà efectuar una prova extraordinària per a cada matèria no superada i, si és el cas, de les matèries pendents del primer curs. Estes proves es realitzaran en el mes de juny, després de finalitzar les activitats lectives del curs, per a l'alumnat de segon curs de Batxillerat; mentres que per a l'alumnat de primer curs es realitzaran en els primers dies del mes de setembre. L'estructura d'estes proves serà inclosa en la programació didàctica de cada departament.

10. Al terme de les proves extraordinàries, es realitzarà la sessió d'avaluació extraordinària, en els mateixos termes indicats per a la sessió final ordinària d'avaluació.»
2. Es modifica l'article 5, sobre la permanència d'un any més en el mateix curs, la nova redacció del qual serà la següent:
«1. L'alumnat que no promocione a segon curs haurà de romandre un any més en primer.
2. Els alumnes i les alumnes que, al final del segon curs, tinguen una avaluació negativa en algunes matèries podran matricular-se d'estes sense necessitat de cursar novament les matèries superades.
3. Els alumnes i les alumnes que cursen el Batxillerat a través de l'ensenyança per a les persones adultes en el seu règim de Batxillerat nocturn que no promocionen a segon curs hauran de romandre un any més en primer i en cursaran només les matèries suspeses.
4. Els alumnes i les alumnes que estiguen en condicions de promocionar a segon curs podran optar per repetir el curs en la seua totalitat, renunciant a les matèries aprovades. Per a fer-ho, hauran de sol·licitar a través del director o directora del centre docent autorització a la direcció general competent en matèria d'ordenació acadèmica i tindre l'informe favorable del departament d'orientació o de qui tinga atribuïdes les seues funcions, així com de l'equip docent. En ambdós informes es farà constar que la dita mesura, de caràcter extraordinari, afavorirà el progrés acadèmic de l'alumne o alumna en l'etapa i en els seus estudis posteriors. L'alumnat menor d'edat haurà de tindre l'autorització dels seus representants legals per a esta decisió de repetició del curs sencer. En tot cas, l'any acadèmic cursat li computarà a l'efecte d'anys de permanència en el Batxillerat en règim ordinari diürn. Podran acollir-se a esta norma també els alumnes que tinguen matèries pendents en el segon curs de Batxillerat.
5. Esta renúncia, a la qual fa referència l'apartat anterior, tindrà caràcter definitiu i en cap cas serviran les matèries cursades i aprovades durant el curs a què s'ha renunciat. L'annex III conté el model d'instància de renúncia que els alumnes hauran de presentar davant del director o directora del centre.
6. Als alumnes que cursen el Batxillerat a través de l'ensenyança per a les persones adultes en el seu règim de Batxillerat a distància, no els seran aplicables les normes contingudes en els apartats anteriors.»

3. Es modifica l'article 7.2, referent a l'alumnat de segon curs que tinga una o dos matèries pendents del curs anterior, que queda redactat en els termes següents:
«2. La sessió d'avaluació final de les matèries pendents de primer curs haurà de realitzar-se en les dates que determine el centre, i hauran de tindre lloc amb anterioritat a l'avaluació final ordinària o extraordinària de segon curs.»
4. Es modifiquen els apartats 3 i 5 de l'article 10, relatiu a la proposta del títol de Batxiller.
La nova redacció de l'apartat 3 serà la següent:
«3. D'acord amb el que establix l'article 50.2 de la Llei Orgànica 2/2006, de 3 de maig, d'Educació, l'alumnat que finalitze les ensenyances professionals de Música o de Dansa, obtindrà el títol de Batxiller si supera les matèries comunes del Batxillerat. Així mateix, l'alumnat que estiga en possessió del títol de Tècnic de Formació Professional podrà obtindre el títol de Batxiller si supera les matèries comunes del Batxillerat, d'acord amb el que establix l'article 34.3 del Reial Decret 1147/2011, de 29 de juliol, pel qual s'establix l'ordenació general de la Formació Professional del sistema educatiu.»
D'altra banda, l'apartat 5 quedarà redactat de la manera següent:
«5. La proposta del títol dels alumnes que superen les matèries comunes del Batxillerat i que, a més, hagen superat les ensenyances professionals de Música o Dansa o bé estiguen en possessió del títol de tècnic per haver superat un cicle formatiu de grau mitjà de Formació Professional, serà realitzada pel centre docent en què estos estudiants hagen cursat i superat les matèries comunes del Batxillerat.»

5. Queda modificat l'article 13.1, sobre l'expedient acadèmic, la nova redacció del qual serà la següent:
«1. Tota la informació relativa al procés d'avaluació figurarà, de manera sintètica, en l'expedient acadèmic de l'alumne o l'alumna. El seu contingut s'ajustarà al model que figura en l'annex IV d'esta orde. S'omplirà després de l'avaluació final ordinària i, si és el cas, després de l'avaluació corresponent a la prova extraordinària, amb la firma del secretari o secretària i el vistiplau del director o directora.».

6. Es modifica l'article 14, sobre les actes d'avaluació, el qual queda redactat en els termes següents:
«1. Les actes d'avaluació s'estendran per a cada un dels cursos i es tancaran al final del període lectiu ordinari i en la convocatòria de la prova extraordinària. Comprendran la relació nominal de l'alumnat que compon el grup junt amb els resultats de l'avaluació de les matèries.

2. En el segon curs figurarà, a més de l'alumnat que compon el grup, l'alumnat amb matèries no superades del curs anterior i arreplegarà la proposta d'expedició del títol de Batxiller.
3. Quan en l'última sessió d'avaluació ordinària o extraordinària no es puga qualificar alguna matèria per estar condicionada a la superació d'una altra del primer curs, s'afegirà a la relació de matèries del segon any la del primer any pendent de superació, i s'expressarà la qualificació que s'hi haja obtingut. En la matèria del segon any es consignarà "incompatible".
4. Les actes d'avaluació les haurà de firmar tot el professorat del grup i haurà de portar el vistiplau del director o directora del centre. Els centres privats remetran un exemplar de les actes a l'institut d'Educació Secundària a què estiguen adscrits. S'ajustaran, en el contingut, al model que figura en l'annex V d'esta orde.
5. A partir de les dades consignades en les actes s'elaborarà un informe global dels resultats de l'avaluació final dels alumnes, segons el model contingut en l'annex VI d'esta orde. Una còpia d'este serà remesa a la direcció territorial de la conselleria competent en matèria d'educació, abans del 30 de setembre de cada any.»